b"\n_START_ARTICLE_\nGianmarco Piccioni\n_START_SECTION_\nSambenedettese\n_START_PARAGRAPH_\nN\xc4\x83scut \xc3\xaen San Benedetto del Tronto, Piccioni \xc8\x99i-a \xc3\xaenceput activitatea fotbalistic\xc4\x83 la clubul s\xc4\x83u natal, Sambenedettese. Din sezonul 2007-2008 a jucat pentru echipa under-20 a clubului. \xc3\x8en sezonul 2008-2009 a jucat 4 meciuri pentru echipa mare.\n_START_SECTION_\nVicenza\n_START_PARAGRAPH_\n\xc3\x8en ianuarie 2009 a fost v\xc3\xa2ndut la echipa din Serie B Vicenza pentru suma de 100.000 \xe2\x82\xac \xc3\xaempreun\xc4\x83 cu Mattia Evangelist (100.000\xe2\x82\xac), Filippo For\xc3\xb2 (150.000\xe2\x82\xac) \xc8\x99i German Pomiro (100.000\xe2\x82\xac). Sambenedettese i-a cump\xc4\x83rat pe Stefano Pietribiasi (150.000\xe2\x82\xac) \xc8\x99i Marco Zentil (150.000\xe2\x82\xac), \xc3\xaen schimb. Cluburile au co-de\xc8\x9binut de asemenea 6 juc\xc4\x83tori. Piccioni a semnat un contract de 2\xc2\xbd ani. \xc3\x8en iunie 2009 \xc3\xaen\xc8\x9belegerea a fost re\xc3\xaennoit\xc4\x83 cu excep\xc8\x9bia lui Evangelisti (c\xc4\x83tre Vicenza) \xc8\x99i Zentil (c\xc4\x83tre Sambenedettese). Totu\xc8\x99i, Sambenedettese a dat faliment la scurt timp dup\xc4\x83 acest lucru. Piccioni a jucat 18 meciuri \xc3\xaen sezonul 2009-2010 \xc3\xaen campionatul under-20.\n_START_SECTION_\nL'Aquila\n_START_PARAGRAPH_\n\xc3\x8en august 2010 a fost v\xc3\xa2ndut echipei de liga a IV-a, L'Aquila. Piccioni a jucat un num\xc4\x83r mic de partide \xc3\xaens\xc4\x83 a fost selec\xc8\x9bionat o dat\xc4\x83 pentru reprezentativa under-20 Lega Pro, pentru un cantonament. \xc3\x8en ianuarie 2011 a fost selec\xc8\x9bionat de reprezentativa grupei C under-21 a Seconda Divisione pentru Turneul Patrulater Lega Pro 2011, grupa C devenind c\xc3\xa2\xc8\x99tig\xc4\x83toarea turneului.\n_START_SECTION_\n\xc3\x8emprumutul la Virtus Lanciano\n_START_PARAGRAPH_\nPe data de 31 august 2011, Piccioni s-a \xc3\xaentors \xc3\xaen liga a III-a italian\xc4\x83, la echipa Virtus Lanciano, unde a fost \xc3\xaemprumutat pentru restul sezonului. La schimb, L'Aquila l-a achizi\xc8\x9bionat, \xc3\xaen aceea\xc8\x99i zi, pe Roberto Colussi. Piccioni nu a impresionat \xc3\xaens\xc4\x83, nereu\xc8\x99ind s\xc4\x83 marcheze \xc3\xaen 7 partide.\n_START_SECTION_\nShumen\n_START_PARAGRAPH_\nPiccioni a ajuns \xc3\xaen 2013 la clubul bulgar PFC Shumen, club care de\xc8\x9binea mai mul\xc8\x9bi fotbali\xc8\x99ti italieni la acea vreme, unde a marcat 3 goluri \xc3\xaen 10 partide. Ulterior, clubul a fost desfiin\xc8\x9bat.\n_START_SECTION_\nMosta\n_START_PARAGRAPH_\nDup\xc4\x83 desfiin\xc8\x9barea clubului bulgar, Piccioni \xc8\x99i-a g\xc4\x83sit echip\xc4\x83 \xc3\xaen Prima Lig\xc4\x83 Maltez\xc4\x83, Mosta. A reu\xc8\x99it s\xc4\x83 impresioneze, marc\xc3\xa2nd 12 goluri \xc3\xaen 21 de partide \xc3\xaen sezonul 2013-2014.\n_START_SECTION_\nBalzan\n_START_PARAGRAPH_\nDup\xc4\x83 un sezon petrecut la Mosta, Piccioni a trecut la un alt club din Prima Lig\xc4\x83 Maltez\xc4\x83, Balzan, unde a marcat 15 goluri \xc3\xaen 27 de partide \xc3\xaen sezonul 2014-2015, lucru care a atras aten\xc8\x9bia a mai multor cluburi.\n_START_SECTION_\nCSMS Ia\xc8\x99i\n_START_PARAGRAPH_\nImpresion\xc3\xa2nd \xc3\xaen Malta, clubul de Liga I CSMS Ia\xc8\x99i l-a contractat pe Piccioni la \xc3\xaenceputul sezonului 2015-2016, fiind recomandat de antrenorul italian al clubului ie\xc8\x99ean, Nicol\xc3\xb2 Napoli. A reu\xc8\x99it s\xc4\x83 marcheze 3 goluri \xc3\xaen 20 partide disputate \xc3\xaen prima divizie din Rom\xc3\xa2nia."